Správa zo zahraničnej pracovnej cesty 

1.	Účastník ZPC:
Mgr. Lýdia Babiaková, štátna radkyňa, MŠSVŠ SR, Stromová 9, OVMSŠ Sekcia štátnej starostlivosti o šport  a mládež (AJ aktívne)

2.	Zahraničná pracovná cesta:
Štát: Belgicko
Miesto: Brusel, Rada EÚ, 
Dátum: 22.-23.02.2016
Účel cesty: 5. zasadnutie expertnej skupiny pre dobré riadenie v športe
Spôsob financovania: MŠVVaŠ SR a Európska komisia

3.	Rámcový program pobytu:
22.02.2016 prílet večer
23.02.2016 zasadnutie expertnej skupiny pre dobré riadenie v športe 
Úvod, informácie z EK, schválenie agendy k témam:
Implementácia a podpora EÚ princípov dobrého riadenia športu 
Problematika ochrany mladistvých v oblasti športu
Diskusia k listine záväzkov
Ukončenie zasadnutia a odchod

4.	Stručný priebeh rokovaní:
Zasadnutie otvoril úvodným príhovorom p. Darren Bailey, predsedajúci expertnej skupiny. Zároveň bol schválený program zasadnutia. Nasledoval príhovor p. Y. le Lostecqua z EK, ktorý informoval o aktuálnych výzvach na predkladanie centralizovaných projektov v športe z rozpočtu Erasmus+. Nasledovná výzva na projekty partnerskej spolupráce a neziskových európskych podujatí je otvorená do 12.05.2016. Dňa 03.03.2016 sa v Bruseli uskutoční tzv. „Info Day“, ktorého cieľovou skupinou sú potenciálni žiadatelia o dotáciu na spomínané projekty v športe. V prvom kole výziev do konca januára, na projekty súvisiace s Európskym týždňom športu bolo prijatých dovedna 57 žiadostí. K prioritným témam EK publikovala alebo pripravuje štúdie, ktoré sú alebo budú zverejnené v rokoch 2016 a 2017 (o duálnej kariére športovcov, satelitnom účte, zdraviu prospešných pohybových aktivitách (HEPA), kvalifikáciách v športe, prevencii rodovo založeného násilia a regionálnom rozvoji). 
Následne experti z medzinárodných organizácií (EOC, ISCA a FIFA) odprezentovali svoje príspevky o svojich dobrých skúsenostiach pri implementácii princípov dobrého riadenia. FIFA predstavila reformné kroky k zabezpečeniu kvalitnejšieho manažmentu, založeného na princípoch dobrého riadenia - „good governance“. Medzi  najdôležitejšie boli  prezentované tieto: jasné oddelenie medzi „politickými“ (napr. rada) a riadiacimi funkciami (napr. generálny sekretariát), časovo limitované funkcionárske posty (prezident, členovia rady), zlepšenie kontroly peňažných tokov, univerzálne princípy dobrého riadenia („good governance“) pre konfederácie a členské organizácie, väčšia podpora žien vo futbale, problematika ľudských práv v štatúte atď. Európsky olympijský výbor (EOC) tiež vo svojej prezentácii zdôraznil význam nielen tvorby princípov dobrého riadenia, ale aj ich implementácie v športových organizáciách. S týmto zámerom EOC inicioval partnerský projekt EÚ, ktorý bol v minulom schválený EK a je financovaný z prostriedkov programu Erasmus+ - Podpora implementácie princípov dobrého riadenia v športe („SIGGS“). 
EOC ako predkladateľ projektu spolupracoval s partnerskými organizáciami z ôsmych krajín (BE, NL, PT, DE, LU, SI, TR, LT). Implementáciu princípov dobrého riadenia predkladajú v projekte v štyroch krokoch. Konkrétne v týchto: poskytnúť praktické usmernenia, nájsť spôsoby ako ich implementovať, prehľad princípov EOC, EU, UMAP a OA -2020, uplatnenie princípov pre národné olympijské výbory a športové organizácie. Ide predovšetkým o tieto štyri princípy: integrita, zodpovednosť a autonómia, transparentnosť a demokracia, inklúzia a participácia. 
	V ďalšej prezentácii a následnej diskusii sa hovorilo o problematike ochrany detí a mladistvých, ktorí športujú. Predovšetkým vo výkonnostnom a elitnom športe deti a mladiství sú často vystavovaní nadpriemernej záťaži, fyzickej a psychickej, s opodstatnením, že to vyplýva zo samotného charakteru športu, ktorého hlavnou črtou je súťaživosť. Sú prípady kedy sú mladiství v honbe za medailami vystavovaní extrémnemu tlaku zo strany trénerov, či rodičov a preto čelia nevhodným formám vedenia trénerov (bossing, bulling, šikana atď) počas tréningového procesu, ktoré hraničia, alebo majú známky násilia. Evidujú sa prípady aj zneužívania detí a mladistvých športovcov za účelom finančného zisku, alebo aj sexuálneho zneužívania. Častejšími obeťami sú v tomto prípade dievčatá. Všetky formy zneužívania a násilia majú trvalý negatívny dopad nielen na výkonnosť, ale aj na osobnosť mladého športovca, ktoré môžu mať neblahé celoživotné následky.
 V odporúčaniach, ktoré boli predložené sa veľký dôraz dáva na preventívne opatrenia proti všetkým formám násilia a zneužívania detí a mladistvých, ktoré by mali mať na starosti predovšetkým športové zväzy. Prevencia je založená na rôznych formách osvety a vzdelávania (kurzy, workshopy), ktoré by zväzy a iné športové a vzdelávacie organizácie mali poskytovať trénerom. Predovšetkým, aby získali dostatočné vedomosti o tejto problematike, o zákonných ustanoveniach ochrany detí a mladistvých, o metodike trénovania a podpory mladistvých zverencov, spôsoboch a špecifikách proaktívnej motivácie mladistvých a detí k maximálnemu športovému výkonu, ale aj o trestnoprávnej zodpovednosti trénerov. Podľa odporúčaní tréneri by mali periodicky prechádzať školením nielen za účelom získania, či zvýšenia kvalifikácie, ale aj prehlbovania a rozširovania vedomostí a zručností v tejto oblasti. Zároveň by aj samotní mladiství športovci a ich rodičia mali byť poučení o týchto nástrahách, ale aj o pozitívnych hodnotách športu a mravného charakteru športovca, lebo prieskumy upozorňujú, že v poslednom čase väčšina prípadov násilia a šikanovania je zaznamenaná medzi mladistvými športovcami (najmä využívajúc IT technológie, sociálne siete).
V záverečnej časti sa diskutovalo o návrhu listiny záväzkov, ktorý predložila EK. Listinu záväzkov si EK predstavuje ako dobrovoľný počet záväzkov, ktoré si navrhnú vo svojom mene dotknuté subjekty, v rozlíšení vládneho, mimovládneho a súkromného sektora, ale aj na úrovniach medzinárodnej a národnej. Prístup k listine záväzkov bude na dobrovoľnej báze. Po pristúpení a zadefinovaní záväzkov by samotná ich realizácia mala byť záväzná pre všetky subjekty, ktoré týmto deklarujú nielen ochotu, ale aj záväznosť implementácie opatrení do praxe, samozrejme v rámci svojej vecnej pôsobnosti.
Zásadná otázka sa dotýkala rozsahu právomocí a mandátu subjektov vládnej sféry v tejto súvislosti. Predstaviteľ LU mal pripomienku, že orgány štátnej a verejnej správy ČŠ EÚ si môžu  klásť záväzky jedine také, ktoré sú v súlade s národnými zákonmi  a právnymi predpismi EÚ v tejto oblasti. Keďže oblasť športu je kompetenčne výlučne v rukách ČŠ EÚ záväznosť aktivít, alebo opatrení by mala vychádzať predovšetkým z národného rámca právnych predpisov. Opatrenia na úrovni EÚ, na ktorých sa dohodnú ČŚ EÚ, majú charakter doplnkového segmentu koordinácie, ktorý musí mať pridanú hodnotu pre všetkých.
Návrh na nasledovné zasadnutie expertnej skupiny je daný na 28. 04. 2016. Do konca júla by sa mali sfinalizovať výstupy expertnej skupiny.

Odporúčané závery:
- Vyjadriť sa k návrhu ohľadom listiny záväzkov, ktoré boli predložené v rámci diskusie
- Diseminácia odporúčaných návrhov a dobrej praxe ČŠ EÚ ohľadom dobrého riadenia v športových organizáciách, ktoré by priniesli väčšiu efektívnosť a transparentnosť.
-  Implementácia odporúčaných zásad dobrého riadenia, vrátane princípov rodovej rovnosti.
- Podpora vzdelávacích projektov a aktivít za účelom podpory zvýšenia kvality dobrého riadenia, gender mainstreamingu a ochrany mladistvých v športových organizáciách

 Prehľad prinesenej dokumentácie a miesto jej uloženia
Pracovné materiály sú uložené na sekcii štátnej starostlivosti o šport a mládež MŠVVaŠ SR. 

5.	Osobitne vyhodnotený očakávaný prínos ZPC
SR ako členský štát EÚ sa týmto priamo zúčastňuje diskusie a práce na výstupoch tejto expertnej skupiny EÚ. Výstupy z práce expertov je možné využiť ako podklady pre aktualizáciu národných politík v športe a vypracovanie efektívnejších stratégií riadenia športových organizácií. 

8.    Spôsob zverejnenia výsledkov ZPC, prenos získaných informácií
Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.
Súhlasím so zverejnením správy na internete

Správu vypracovala: Mgr. Lýdia Babiaková
Dátum: 07. 03. 2016

Správu schválil: Ing. Ladislav Čambal, GRS
                             Ing. Elena Malíková, RO